প্রেমেন্দ্র মিত্র’র ‘হয়তো’ গল্পটি মনে আছে? সদ্যবিবাহিত স্ত্রীকে নিয়ে স্বামী যখন এক গা ছমছমে পেল্লায় বাড়িতে ওঠেন, মেয়েটি যেন সাক্ষাৎ মৃত্যুপুরীতে এসে উপস্থিত হয়। চারদিকে ছড়িয়ে ছিটিয়ে থাকা নানা অদ্ভুতুড়ে চিহ্ন, মানুষজনের ভৌতিক ব্যবহার তাকে স্তম্ভিত করে দেয়। শেষে দেখা যায় মানুষটি তাকে মৃত্যুর দিকে ঠেলে দিলেও, তার উপরে মেয়েটি বিশ্বাস রাখছে। ভারতীয় সাহিত্যে ম্যাকাবরের (যে ধরণের গল্পকে পরিচালিত করে মৃত্যুভয়) সংখ্যা খুব বেশি নয়। প্রেমেন্দ্র মিত্রের এই গল্পটি সব অর্থেই অনন্য সৃষ্টি।
গল্পের পৃথিবী থেকে বাস্তবের দূরত্ব সব সময়ে খুব বেশি হয় না। কাজেই, গত পয়লা জুলাই দিল্লিতে একই পরিবারের সব সদস্যের অস্বাভাবিক মৃত্যুর ঘটনা গোটা দেশকে স্তম্ভিত করে দিয়েছে, বার বার মনে করিয়ে দিয়েছে প্রেমেন্দ্র মিত্রর সেই গল্প। যদিও ঘটনার গভীরতা এর চেয়েও অনেক অনেক বেশি। ১ নয়, মৃত ১১ জন। কোনও একক পরিকল্পনাও নয়, সম্ভবত সম্মিলিত সিদ্ধান্তে ছক কষে মৃত্যু।
গত ১ জুলাই দিল্লির বুরারি অঞ্চলে একটি বাড়ি থেকে চোখমুখ বাঁধা অবস্থায় একই পরিবারের ১১ জনকে উদ্ধার করে পুলিশ। তদন্তে নেমে রহস্যোদ্ধার তো দূরে থাক, কার্যত অথৈ জলে পড়ে যায় পুলিশ। একের পরে এক সূত্র উদ্ধার হতে থাকে আর নতুন করে ধাঁধা তৈরি হয়।

এই বিষয়ে অন্যান্য খবর

দিল্লির ১১ জনের মৃত্যুতে অতিলৌকিকতার ছায়া, তদন্তে নেমে অতল জলে পুলিশ
একই ঘরে এগারো মৃতদেহ, সাতসকালে চাঞ্চল্য দিল্লিতে! ঘনাচ্ছে রহস্য


কান ও মুখ তুলো ও টেপ দিয়ে বাঁধা ১১টি দেহ, বাড়ির ছাদে ১১টি গর্ত, বাড়ির সদর দরজায় ১১টি লোহার টুকরো, সর্বোপরি দু’টি ডায়েরি— যেখানে পুঙ্খানুপুঙ্খ ভাবে বর্ণিত হয়েছে, কীভাবে মৃত্যু সংঘটিত হবে। মাদক খাইয়ে খুন, নাকি কোনও গুপ্ত উপচার, কোন কারণে ঘটে গেল এত বড় ঘটনা, তাই নিয়ে আলোচনা চলতে থাকে সব মহলে। ট্রায়াল অ্যান্ড এরর মেথডে পূর্বানুমানগুলি খারিজ করতে করতে এখন় পুলিশ সিদ্ধান্ত নিচ্ছে বুরারি ঘটনার মৃতদের ‘সাইকোলজিকাল অ্যটপসি’ করা হবে। ইতিমধ্যেই তারা বিদ্যাসাগর ইনস্টিটিউট অফ মেন্টাল হেলথ অ্যান্ড নিউরোসায়েন্সে যোগাযোগ করেছে।

মনোবিদরাও বিষয়টিকে বিশেষ কেস স্টাডি হিসেবে দেখছেন। অনেকে মনে করছেন পার্থ দে’র ঘটনার কথা। তবে পার্থর থেকে বুরারির ভাটিয়ারা আলাদা কেননা পার্থ একক বিশ্বাসে স্থির ছিল, অন্য দিকে এক্ষেত্রে একজনের বিশ্বাসে বিশ্বাস রেখেছিল দশজন।

আমরা অনেক সময়ে একটা ভ্রান্ত ধারণা নিয়ে চলি যে, মানসিক সমস্যা মানে একজন সমস্ত দিক থেকেই সমাজ-বিচ্ছিন্ন। দিল্লির ঘটনা ভুলটা ধরিয়ে দিল।পরিবারটি সমস্ত সামাজিকতা বজায় রাখার পাশাপাশি নিজেদের গোপন পারস্পরিক বিশ্বাসজনিত আচার চালিয়ে গিয়েছে। একটি ভ্রান্ত বিশ্বাসের জায়গায় তারা সমবেত ভাবে বাস্তব-বিচ্ছিন্ন হয়ে গিয়েছে। একে আমি রোগের তকমা দেব না। বরং আমরা ‘শেয়ারড ডিলিউশন’ বলতে পারি। পার্থ দে মায়ের দেহ রেখে দিয়েছিল এক ধরণের ডিলিউশন থেকেই। এক্ষেত্রে একই পরিবারের সকলেই মন্ত্রগুপ্তির মতো আচরণ করে বিষয়টিতে পূর্ণ বিশ্বাস রেখেছে। আমাদের অনিশ্চয়তায় ঘেরা বেঁচে থাকায় আজও চেনা জগতের সমান্তরাল একটি জগৎ হানা দিয়ে যায়, সেইখানটায় আমরা পৌঁছতে পারছি না বিজ্ঞান পৌঁছতে পারছে না— এটা ভাবতে কার্যত অসহায় লাগে।
 
প্রসঙ্গত, শেয়ারড ডিলিউশনাল ডিসঅর্ডারে একজনের প্রাথমিক মনোরোগ জনিত বিশ্বাস বা ডিলিউশন পরিবারের অন্যদের মধ্যে সংক্রমিত হয়। যিনি এটি শুরু করেন, তিনি বোঝেন না যে তিনি অন্যদের অসুস্থ করে দিচ্ছেন। বরং তিনি বিশ্বাস করেন যে, তিনি সত্য বিষয়ে সতর্ক করছেন বাকিদের। এক্ষেত্রেও এর ব্যত্যয় হয়নি। ডায়েরিতে লেখা হয়েছিল— এই মৃত্যুর মধ্যে দিয়েই মোক্ষ লাভ হবে। তাতে বিশ্বাসও রেখেছিলেন পরিবারের বাকিরা। 


কিন্তু কারা এই ধরনের বিশ্বাস চালান করেন? আরকন দারাউল ১৯৬১ সালে ‘দ্যা হিস্ট্রি অফ সিক্রেট’ সোসাইটি বলে একটি গ্রন্থ রচনা করেন। ২৪টি অধ্যায়ে মূলত পাশ্চাত্যের গোপন সংঘগুলির তামাম ঠিকুজি কুষ্ঠি দেওয়া আছে এই বইয়ে। চার্কোল বার্নার হোক বা ইলুমিনেতি অথবা রোজিক্রুশিসিয়ান, নাইট টেম্পলার— প্রত্যেকে হত্যার প্রতিশোধ নিতে চেয়েছে, কেউ বা নিজেদের বাঁচাতে অস্তিত্ব গোপন করেছে। স্বজাতি খুন বা পারিবারিক হত্যা কারোরই বৈশিষ্ট্য নয়।  

 
অন্যদিকে, বৌদ্ধ লামা বা হিন্দু তান্ত্রিকদের মধ্যে অনেক গোপন আচার থাকলেও এই ধরণের কোনও আচারের খোঁজ পাওয়া যায় না। আজ্ঞাচক্রের সাধক বাউলরা বলেন— ‘আপন সাধন কথা না কইয়ো যথাতথা’। কিন্তু তারাও মূলত আত্মনিয়ন্ত্রণের সাধনা করেন। হত্যার সাথে কোনও সম্পর্কই নেই এই সব ‘গুপ্ত’ সাধনার।
তাহলে দিল্লির ঘটনার বীজটি ঠিক কোথায় লুকিয়ে? কোনও ভুল ধারণার বশবর্তী হয়ে এই চরম সিদ্ধান্ত, বিজায়ার ডিলিউশন বা অযৌক্তিক ভ্রান্তির সংক্রমণ, নাকি সত্যি গোপন কোনও অঙ্গুলিহেলন? উত্তর অধরা। প্রেমেন্দ্র মিত্রর ম্যাকাবরকে হার মানাচ্ছে বাস্তব।